Fire pågrepet for terrorplaner i Østerrike – frykter angrep mot julegudstjenester. PST er varslet.
Fire er pågrepet for terrorplaner i Østerrike. Pågripelsen kommer bare et halvt døgn etter det kom terrortrusler mot Kölnerdomen i Tyskland. Politiet i flere europeiske byer varsler økt terrorberedskap i julen og romjulen. Fire personer er pågrepet i forbindelse med etterforskningen av et islamistisk nettverk i Østerrike, melder landets myndigheter. Direktoratet for sikkerhet og etterretning ved det østerrikske innenriksdepartementet meldte søndag at avhør av de mistenkte pågår. Ifølge innenriksdepartementet er sikkerhetssituasjonen i Østerrike og hele Europa spent. Politiet i Wien sa lørdag at det er iverksatt ekstra forholdsregler i juleferien. Får fortløpende informasjon fra Europa Trond Hugubakken er kommunikasjonsdirektør i Politiets sikkerhetstjeneste (PST). Han sier til Aftenposten søndag at PST får fortløpende informasjon fra sine kolleger i Europa. – Vi har et veldig godt samarbeid med det europeiske sikkerhetstjenestene og får fortløpende informasjon fra dem. Vi er klar over hva de driver med og har et godt grunnlag for å vurdere hva denne informasjonen betyr for Norge, sier Hugubakken. Han legger til at den siste informasjonen om indikasjoner på terrorangrep i forbindelse med jul og nyttår i flere europeiske land ikke vil endre på terrortrussel-nivået i Norge. – Vi har et moderat terrortrussel-nivå i Norge. Det har ikke skjedd endringer etter at den siste oppdateringen av terrortrussel-nivået ble lagt frem i begynnelsen av november. Vi har ingen indikasjon på at noen planlegger noe terror i forbindelse med julen, sier Hugubakken. Moderat terrortrussel-nivå betyr ifølge Hugubakken at det er like sannsynlig som usannsynlig at det kan komme terrorangrep i Norge. Det er likevel et skjerpet terrorbilde mot jødiske og israelske interesser i Norge i kjølvannet av krigen i Midtøsten. Gir informasjon til politidistriktene Moderat terrortrussel-nivå blir forklart på denne måten på nettsidene til PST: «En eller flere aktører kan ha evne og vilje til å gjennomføre terror i Norge.»  – Dette er en generell vurdering, ikke en vurdering kun for julen, understreker Hugubakken. Han legger til at PST jobber hver dag med dette og vurderer fortløpende relevant informasjon som danner grunnlaget for terrortrussel-nivået i Norge. – Vi følger med på dette hver dag og sender ut relevant informasjon til politidistrikter. Så er det opp til politidistriktene hvordan de håndterer informasjon og situasjoner tilknyttet den.  Bombehunder i katedral i Köln Store politistyrker og bombehunder befant seg lørdag kveld i Kölns kjente katedral og området rundt. – Etter kveldsmessen ble katedralen bli gjennomsøkt med bombehunder og deretter sperret av, sa sjefen for Kölns kriminalpoliti, Michael Esse, i en pressemelding. Ifølge flere tyske medier er bakgrunnen for aksjonen at sikkerhetstjenestene i flere land er blitt advart om at en islamistisk terrorcelle har planlagt angrep i Europa i julen. Også Stephansdomen i Østerrikes hovedstad Wien skal ha vært blant de mulige målene. Politiet i Köln og Wien har økt sikkerhetsnivået for å håndtere trusselen, som kan være koblet til terrororganisasjonen IS. «Ettersom terrorrelaterte aktører i hele Europa har oppfordret til angrep på kristne tilstelninger – spesielt rundt 24. desember – har sikkerhetsmyndighetene innført nødvendige tiltak», heter det i en pressemelding fra politiet i Wien. Politiet i Köln sier at kirkegjengere og andre besøkende i julen og romjulen vil bli underlagt en sikkerhetskontroll før de slipper inn i katedralen. Også spansk politi skal være koblet inn i etterforskningen. 
Fire personer pågrepet for terrorplaner i Østerrike. Ekstra sikkerhetstiltak iverksatt i julen.  PST i Norge får informasjon fra europeiske kolleger. Terrortrusselnivå i Norge forblir moderat.  Kölnerdomen i Tyskland og Stephansdomen i Wien blant mulige terrormål. Kirkegjengere vil bli sjekket for sikkerhet.